Vrou kritiek ná sy skubaduikArgieffoto ŉ Vrou is in ŉ kritieke toestand in die hospitaal nadat sy ophou asemhaal het nadat sy Sondagoggend in Umhlanga in KwaZulu-Natal gaan skubaduik het. Chris Botha, woordvoerder van Netcare 911, het gesê die vrou het sowat 18 m diep by Grannies Pool geduik en glo op pad terug na die oppervlak ŉ dekompressiestop uitgevoer. “Toe sy by die oppervlak kom, het sy egter ophou asemhaal,” het Botha gesê. Toe paramedici omstreeks 10:00 by die toneel opgedaag het, is die vrou reeds na die strand geneem waar lewensredders noodhulp op haar toegepas het. Paramedici het by die lewensredders oorgeneem en die vrou aan ŉ ventilator gekoppel en onverpoos gewerk om haar by te bring. “Hulle kon uiteindelik daarin slaag om haar hartklop te herwin, waarna sy gestabiliseer en na ŉ plaaslike hospitaal geneem is,” het Botha gesê. Omstandighede rondom die voorval sal ondersoek word.